На основу члана 138. став 1. Устава Републике Србије[[1]](#footnote-1) и члана 24. став 2. Закона о Заштитнику грађана[[2]](#footnote-2), поступајући поводом обраћања Н. Ч., сматрајући да ће давањем мишљења допринети остваривању гарантованих права грађана и унапређењу људских права, Заштитник грађана упућује Министарству финансија

**М И Ш Љ Е Њ Е**

**Потребно је да Министарство финансија, с циљем потпунијег остварења Уставом и законом зајемчених права из области пореза и опорезивања сходно економској моћи обвезника, размотри и предузме мере из своје надлежности ради предлагања измена и допуна члана 2. Закона о порезима на имовину[[3]](#footnote-3) како би се постигла сразмерност и правичност приликом плаћања пореза.**

*Образложење*

Заштитнику грађана се обратио Н. Ч. из Београда, ул. … 13, сматрајући да одредба члана 2. став 3. Закона о порезима на имовину није у сагласности са Уставом. Именовани је навео да се спорном одредбом плаћа порез на укупну површину земљишта када је површина земљишта преко 10 ари, а да се према раније важећом одредбом плаћала разлика између укупне површине и површине од 10 ари. Именовани сматра да услед примене спорне одредбе долази до дискриминација грађана који се налазе у сличној ситуацији нпр. у случају када један грађанин има површину земљишта од 10 ари, а други површину земљишта од 10,10 ари.

Одредбе члана 2. став 1. тач. 1), 5а) и 6) Закона о порезима на имовину[[4]](#footnote-4) које су се примењивале до 1. јануара 2014. године гласиле су: „Порез на имовину плаћа се на следећа права на непокретности: 1) право својине, односно на право својине на грађевинском земљишту површине преко 10 ари; 5а) право закупа грађевинског земљишта у јавној својини, односно пољопривредног земљишта у државној својини, површине преко 10 ари; 6) право коришћења грађевинског земљишта у јавној својини површине преко 10 ари. Одредба става 4. овог члана гласила је да се порез на имовину на права на земљишту из става 1. тач. 1), 5а) и 6) овог члана плаћа на разлику његове површине и површине од 10 ари.“

Законом о изменама и допунама Закона о порезима на имовину[[5]](#footnote-5) чланом 1. мењан је члан 2. тако да се порез на имовину из члана 1. тачка 1 овог закона плаћа на непокретности које се налазе на територији Републике Србије, и то на: право својине, односно на право својине на земљишту површине преко 10 ари и право коришћења грађевинског земљишта површине преко 10 ари, у складу са законом којим се уређује правни режим грађевинског земљишта (члан 2. став 1. тач. 1) и 3) ЗПИ). Примена цитиране одредбе почела је 1. 1. 2014. године. Одредба става 4. члана 2. није била предвиђена овим изменама нити било која друга одредба која би регулисала поменуту ситуацију.

Законом о изменама и допунама Закона о порезима на имовину[[6]](#footnote-6) члан 2. је допуњен тако што је додат нови став 4. који гласи: „кад се порез плаћа на право из става 1. тач. 1) и 3) овог члана предмет опорезивања је укупна површина тог земљишта. Овим допунама је прецизиран члан 2. овог закона, тако да је отклоњена недоумица на коју површину се плаћа овај порез када површина земљишта прелази преко 10 ари.

Разматрањем цитираних одредби, може се приметити следећа ситуација која се јавља у пракси услед примене важеће одредбе. Власници земљишта површине нпр. од 10 ари не плаћају порез на имовину док, власници земљишта површине од 10,10 ари плаћају порез и то на укупну површину од 10,10 ари. Подсећамо да се до 2014. године плаћала разлика укупне површине земљишта и површине од 10 ари. Према томе, у оваквој ситуацији грађани су после измене ове одредбе стављени у неједнак положај иако се налазе у сличним ситуацијама.

Уставом се утврђује да је обавеза плаћања пореза и других дажбина општа и заснива се на економској моћи обвезника (члан 91. став 2.). Устав прописује да се достигнути ниво људских и мањинских права не може смањивати (члан 20. став 2.).

На основу наведене одредбе Устава, произлази да је свако дужан да плаћа порезе утврђене законом и да се обавеза плаћања пореза заснива на економској моћи обвезника. Међутим, није дефинисано како се одређује, на основу којих параметара економска моћ обвезника, већ уређивање овога питања у целини препушта законодавцу. Због тога, може се поставити питање да ли је законодавац ваљано проценио економску моћ имаоца права на непокретности када је увео граничну површину непокретности, односно земљишта до које се порез на имовину не плаћа, односно да ли тако одређена гранична површина земљишта заиста одређује ниво економске моћи обвезника.

Изменама и допунама Закона о порезима на имовину из 2013. године умањен је достигнути ниво права обвезника овог пореза, јер је важећа одредба неповољнија за пореске обвезнике у односу на раније важећу одредбу. Сходно наведеном, потребно је да се изменама и допунама Закона о порезима на имовину постигне сразмерност и правичност приликом наплате пореза, и на тај начин би се грађани у приближно истој ситуацији имали једнак третман. Постигло би се боље решење и адекватније уставној норми да се приликом опорезивања води рачуна о економској моћи код овог пореског ослобођење. У том смислу, мишљења смо да је раније важећа одредба Закона о порезима на имовину која је гласила да се порез на имовину на права на земљишту плаћа на разлику његове површине и површине од 10 ари обезбеђивала сразмерност и правичност приликом опорезивања.

Како је садашња спорна одредба закона неправична јер доводи у неједнак и неповољнији положај грађане који се налазе у сличним ситуацијама, сматрамо да би се унапређењем прописа кроз измену постојећег решења постигло боље и правичније остваривање и заштита права грађана и очување нивоа стечених права грађана.

ГЕНЕРАЛНА СЕКРЕТАРКА

 Оља Јовичић

*Доставити:*

* *Министарству финансија, Београд, Кнеза Милоша 20;*
* *Н. Ч., Београд, ул. …. 13;*
* *Јавности, објављивањем на званичној интернет страни Заштитника грађана.*
1. „Службени гласник РС“, број 98/06. [↑](#footnote-ref-1)
2. „Службени гласник РС“, бр. 79/05 и 54/07. [↑](#footnote-ref-2)
3. „Службени гласник РС“, бр. 26/01, „Сл. лист СРЈ“, бр. 42/02 - одлука СУС и „Сл. гласник РС“, бр. 80/02, 80/02 - др. закон, 135/04, 61/07, 5/09, 101/10, 24/11, 78/11, 57/12 - одлука УС, 47/13, 68/14 - др. закон, 95/18, 99/18 - одлука УС и 86/19. [↑](#footnote-ref-3)
4. „Службени гласник РС”, бр. 26/01, 45/02 - СУС, 80/02, 80/02 - др. закон, 135/04, 61/07, 5/09, 101/10, 24/11, 78/11 и 57/12 – УС. [↑](#footnote-ref-4)
5. „Службени гласник РС”, број 47/13 [↑](#footnote-ref-5)
6. „Службени гласник РС”, број. 95/18. [↑](#footnote-ref-6)